Med 28 mot 24 stemmer ble Kosovo i dag tatt opp som et fullverdig medlem under UEFA-kongressen i Budapest. I tillegg stemte to blankt.

Resultatet er to streker under svaret når det gjelder Besant Celinas Norge-nei. Manchester City-spilleren har lenge vært tydelig på at han ønsker å spille for Kosovos landslag i stedet for å ikle seg den norske drakten.

Tapt for Norge

– Bersant skal fortsette å hjelpe Kosovo, sier faren Edvar Celina til NRK rett etter at avstemningen er ferdig.

Han legger til at landslagsfremtiden til sønnen nå ser lysere ut, ettersom UEFA-medlemsskapet innebærer at Kosovo har muligheten til å være med når neste EM-kvalifisering begynner.

– Er Bersant hundre prosent tapt for Norge nå?

– Ja, svarer Celina senior bestemt.

– Kosovo har ikke så mye penger. Der reiser alle på økonomibilletter og spiller med hjertet, fortsetter han.

Senere i mai skal FIFA-kongressen vurdere om Kosovo skal få medlemsskap også der.

ALDRI MER: Bersant Celina (f.v), Martin Ødegaard og Ole Selnæs under U21-kampen mot England i fjor høst. Foto: Nesvold, Jon Olav / NTB scanpix

– Ukomfortabelt å ta stilling til

Norges fotballpresident Terje Svendsen bekrefter overfor NRK at Norge stemte ja til forslaget om at Kosovo skulle få UEFA-plass.

– Nå reises det mange problemstillinger rundt spillere fra Kosovo, spår Svendsen.

– Jeg synes det er ukomfortabelt å ta stilling til dette fordi her møtes det politiske og sportslige aspektet, sa Sveits' representant under avstemningen.

Albanias representant derimot ville at man skulle legge politikk til side.

– Vi snakker her om et medlem som ønsker å bli medlem i fotballorganisasjonen UEFA. Da må vi fokusere på fotball, og bare fotball, ikke det politiske. Kosovo er blitt en realitet. De har et landslag og arrangerer kamper. Hvis vi sier til dem at de ikke kan spille fotball internasjonalt, tar vi fra dem en rett, uttalte representanten.

PS: Kosovos første kamp som fullverdig UEFA-medlem er mot Færøyene 3. juni.

Laster Twitter-innhold Kunne ikke laste innhold, men du kan gå til twittermeldingen.